સુંદર જિંદગીમાં જબરદસ્ત ટર્નિંગ પૉઇન્ટ આવ્યો તે ત્રીજા ધોરણમાં ભણતો હતો ત્યારે. અચાનક માથેથી પિતાનું છત્ર જતું રહ્યું. એ વખતે તેઓ ભોપાલ રહેતા. પપ્પાના ગયા પછી મમ્મી અને નાના ભાઈ સાથે પાછા મુંબઈ આવ્યા અને જાણે નૈતિકના જીવનમાંથી બાળપણનું રમતિયાળપણું ગાયબ થઈ ગયું. ત્રીજા ધોરણમાં ભણતું બાળક ઘરનો જવાબદાર દીકરો બની ગયો. જીવનમાં આવેલા ટર્નિંગ પૉઇન્ટ વિશે નૈતિક નાગડા કહે છે, ‘મને સંગીત પ્રત્યે લગની તો હતી જ, પણ સાથે મારે એમાંથી કમાણી થઈ શકે એવું કંઈક જોઈતું હતું. સંગીતકાર બેલડી કલ્યાણજી-આણંદજી પણ કચ્છી જ હોવાથી હું તેમને માર્ગદર્શન લેવા માટે મળ્યો. તેમને મારી કળા બતાવી. તેમને ગમી ગઈ. તેમણે મને એ વખતે બાળકલાકારો દ્વારા થતા લિટલ વન્ડર્સ શોમાં વગાડવા આપ્યું. લગભગ ચોથા-પાંચમા ધોરણથી જ મેં પ્રોફેશનલી વગાડવાનું શરૂ કરી દીધું. પરિવારને આર્થિક સહાય થઈ શકે એ મારો મુખ્ય હેતુ હતો, પણ સાથે મોટો ફાયદો એ થયો કે કલ્યાણજી-આણંદજી જેવા દિગ્ગજ સંગીતકારો સાથે કામ કરવાને કારણે સંગીતની સૂઝબૂઝ મળતી ગઈ.’